Wer seinen Gottesdienst nach Gottes wort bestellt
Vnd wer mit höchstem fleiß nach jenem leben strebet/
Wer/ wie ein Christe sol/ nach Gottes willen lebet/
Vnd wer so lang' er lebt/ des Herren wege hält/
Der liebt/ was göttlich ist vnd hasset diese welt/
Vnd weil sein hertze nicht an eitelkeiten klebet/
Als welchs am himmel schon durch waren glauben schwebet/
So macht er sich bereit zu gehn/ wenn 's Gott gefällt
Den weg der ewigkeit. Er weiss wol daß sein leben
In seiner macht nicht ist. Vnd weil 's jhm Gott gegeben/
So weiss er auch/ das er 's jhm selbst nicht nehmen sol.
Drumb/ so du durch den tod das leben wilt ererben
So lebe/ wie du solt/ vnd warte mit dem sterben.
Bis daß es Gott gefällt/ so stirbst du recht vnd wol.